Štrukturálny fond Európskej únie

Štrukturálny fond Európskej únie je jeden z piatich finančných fondov Európskej únie ako finančný nástroj na realizáciu politiky súdržnosti EÚ, s cieľom podporiť vytváranie pracovných miest, konkurencieschopnosť podnikov, hospodársky rast, trvalo udržateľný rozvoj a zlepšenia kvality života občanov. Cieľom takéhoto fondu je znížiť regionálne rozdiely v príjmoch, bohatstve a príležitostiach. Väčšinu podpory z fondov dostávajú chudobnejšie regióny EÚ, ale všetky európske regióny sú oprávnené na financovanie v rámci rôznych fondov a programov tejto politiky.

V súčasnom programovom období má EÚ päť štrukturálnych fondov a to Kohézny fond, Európsky fond regionálneho rozvoja, Európsky sociálny fond, Európsky poľnohospodársky riadiaci a garančný fond a Finančný nástroj na riadenie rybolovu. Financie z fondov EÚ sú rozdeľované v rámci programových období trvajúcich vždy 7 rokov, súčasné programové obdobie je na roky 2021-2027.

 Fondy 
 Kohézny fond (angl. Cohesion Fund, CF) je štrukturálny nástroj, ktorý napomáha k zníženiu ekonomických a sociálnych rozdielov a k stabilizácii ekonomík členských štátov.
 Európsky fond regionálneho rozvoja (angl. European Regional Development Fund, ERDF) je určený na hospodársky a sociálny rozvoj najmenej rozvinutých regiónov Európskej únie. Financuje infraštruktúru, investície do tvorby pracovných príležitostí, miestne rozvojové projekty a pomoc malým firmám.
 Európsky sociálny fond (angl. European Social Fund, ESF) má za cieľ pomáhať najmä v oblasti aktívnej politiky zamestnanosti a voľného pohybu pracovných síl. Podporuje návrat nezamestnaných a znevýhodnených skupín obyvateľstva do pracovného života, a to predovšetkým financovaním odbornej prípravy a systému podpory zamestnávania týchto skupín.
 Európsky poľnohospodársky riadiaci a garančný fond (angl. European Agricultural Guidance and Guarantee Fund, EAGGF) podporuje štrukturálne zmeny v poľnohospodárstve. Zároveň podporuje rozvoj poľnohospodárskej infraštruktúry, obnovu vidieka, vidieckeho dedičstva a lesov. Cez financie z fondu sa dosahujú ciele v oblasti poľnohospodárskej politiky.
 Finančný nástroj na riadenie rybolovu (angl. Financial Instruments for Fisheries Guidance, FIFG) pomáha adaptovať a modernizovať rybolovný priemysel.

 Referencie